**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2019. október 10-i rendkívüli ülésére)

**TÁRGY: KÖZTERÜLET ELNEVEZÉSEK FELÜLVIZSGÁLATA**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 3. pont értelmében a helyi közügyek körébe tartozó feladat a közterületek, valamint az önkormányzat tulajdonában álló közintézmény elnevezése.

Az Mötv. 14. § (2) bekezdés a) és b) pontja - a 2013. január 1-jei hatállyal az egyes törvényeknek a XX. századi önkényuralmi rendszerekhez köthető elnevezések tilalmával összefüggő módosításáról szóló 2012. évi CLXVII. törvénnyel beiktatott rendelkezése – a közterületek és az önkormányzat tulajdonában álló intézmények elnevezése kapcsán az alábbi törvényi korlátot állítja:

„(2) A 13. § (1) bekezdés 3. pontjában meghatározott közterület, illetve közintézmény nem viselheti

a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy

b) olyan kifejezést, vagy olyan szervezet nevét, amely a XX. századi önkényuralmi politikai rendszerre közvetlenül utal.”

Az Mötv. 14. § (3) bekezdése rendelkezik továbbá arról, hogy ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.

A Bács-Kiskun Megyei Kormányhivatal BK/TH/1770-3/2019 iktatószámú levelében felkérte a jegyzőt, hogy a fentiekre tekintettel Kiskőrös Város tekintetében a központi címregiszterben szereplő valamennyi közterület elnevezést vizsgálja felül. A felülvizsgálat elvégzéséhez a Képviselő-testület döntése szükséges.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. október 8.**

**Domonyi László sk.**

**polgármester**

**HATÁROZAT-TERVEZET**

A Képviselő-testület utasítja a jegyzőt, hogy Kiskőrös Város tekintetében a központi címregiszterben szereplő valamennyi közterület elnevezést 2020. március 31. napjáig vizsgálja felül és a felülvizsgálat eredményéről tájékoztassa a Képviselő-testületet.

**Felelős:** jegyző

**Határidő:** 2020. március 31.